རང་རེའི་བོད་གངས་ཅན་གྱི་མཁས་པ་ཚོས་སྤྱི་ཚོགས་ནི་ངེས་པ་དོན་གྱི་སློབ་གྲྭ་ཆེན་མོ་ཞིག་ཡིན་ཞེས་སྨྲ་མོད།སློབ་མ་ཚོར་འགྲོགས་འདྲིས་བྱས་རྗེས་ངས་ནི་དེ་ལྟར་མི་འདོད་དེ།རང་རེའི་གཞུང་ན།སེམས་ནི་གདོད་མ་ཉིད་ནས་དག།གློ་བུར་རྐྱེན་གྱིས་བསྒྲིབས་པ་ཡིན།།ཞེས་གསུངས་ཡོད་ལ།གསུང་དེ་ནི་ཅི་འདྲའི་ལུགས་དང་མཐུན་པ་ཞིག་རེད་ཨང་འདོད།དེ་ཡང་མདོར་དེད་ན།སྤྱི་ཚོགས་འཚོ་བའི་མི་སྡུག་པ་དང་ལྗན་ལྗིན་སོགས་ཀྱིས་བསྐྱེད་པ་རེད་སྙམ།དེ་ལྟ་དེ་ལྟར་ང་ནི་སྤྱི་ཚོགས་དང་རྒྱང་དུ་བཀྱེད་པའི་རི་དྭགས་ཤིག་དང་འདྲ་བར།མི་རྣམས་ཀྱི་ཚུལ་འཆོས་དང་རྫུན་གཏམ་ལ་སུན་ནས་ཡུན་རིང་ཕྱིན།སྤྱི་ཚོགས་ཞེས་པའི་འཚོ་བ་ཡི་གྲུ་ག་རེ་ནས།ང་ཚོས་གཞན་པའི་མི་འདོད་པའི་མཐོང་ཆུང་དང་དམོད་མོ།མི་ཁ་དང་སྡང་སྡིགས་ཅི་རིགས་ཨུ་ཚུགས་ཀྱིས་ཁུར་མྱོང་།བསམ་གྱིན་བསམ་གྱིན།ངས་མེ་ཏོག་ལྟ་བུའི་བྱིས་པ་འདི་དགནམ་ཞིག་སྤྱི་ཚོགས་ཀྱི་དྲི་མས་སྦགས་འགྲོ་བསམ་པའི་ཕངས་སེམས་རབ་ཏུ་ལྕི།ཁོ་ཚོ་སྤྱི་ཚོགས་ཞེས་པའི་མུན་པའི་འོབས་དོང་དུ་ལྷུང་ནས་རང་གི་དགའ་ཕྱོགས་དང་མཁས་ཕྱོགས་དེ་དག་མཐོང་མི་ཐུབ་པར་འགྱུར་ངེས་པའི་སེམས་ཁྲལ་ཤིན་ཏུ་ལྕི།རྒྱུ་མཚན་དེའི་དབང་གིས།ངས་ཁོ་ཚོས་ག་དུས་ཡིན་ཡང་།ཁྲེལ་གཞུང་དང་ཕྱི་ཐག་མི་འབོར་བ་དང་།རིགས་ཞེན་དང་ལ་རྒྱ་མི་བརྗེད་པ།སློབ་སྦྱོང་དང་འགན་འཁྲི་མི་འདོར་བའི་སྨོན་ལམ་ཡང་ཡང་བཏབ་པ་ཡིན།།